Erilaisia ruisleipiä, vasemmassa alakulmassa Reissumies-leipiä.
**Reissumies** on Fazer-konserniin kuuluvan Oululaisen vuodesta 1978 valmistama valmiiksi halkaistu ruissämpylä ja sen ympärille vähitellen kehitetty tuoteperhe. Reissumies-leivät on alusta asti leivottu Fazerin Lahden leipomossa suomalaisesta viljasta, paitsi Reissumies Kaura, joka valmistetaan Vantaalla.

Isojen, leipäveitsellä leikattavien leipien rinnalle alkoi Suomessa 1970-luvulla tulla ostettuja tai itse leivottuja vehnäpohjaisia sämpylöitä, ja ideaa sovellettiin myös ruisleipiin. Reissumies oli ensimmäinen valtakunnallisesti markkinoitu "palaleipä". Ensimmäisenä valmiiksi auki revittyjä ruisleipäpaloja oli alkanut valmistaa tamperelainen Linkosuo vuonna 1974. Sittemmin tästä muissa maissa tuntemattomasta leipätyypistä on tullut Suomessa erittäin suosittu. Reissumiehen kilpailijoita tuotekategoriassa ovat Vaasan Ruispalat ja Fazerin Ruispuikula muunnelmineen.

Tuoteperhe
----------

Parikymmentä vuotta Reissumiehestä oli saatavilla vain yksi tuotevaihtoehto, kunnes vuonna 1997 esiteltiin neljän kappaleen pakkauksen rinnalle 12 kappaleen suurpakkaus ja vuonna 2011 vaalea vaihtoehto Reissumies Täysjyvä. Sitä seuraavana vuonna tuotiin markkinoille valmiiksi täytetyt Reissumies-eväsleivät. Tuotteen 35-vuotissyntymäpäivän kunniaksi 2013 lanseerattiin Reissumies Tosi tumma, jossa on unikonsiemeniä, mallasta ja tammisavuaromia. 2010-luvun mittaan vaihtoehdoiksi tuotiin Tosi ohut -tuotesarja, totuttua ohuemmat Reissumies-leivät.

Mainonta
--------

Fazerin mukaan Reissumies oli ensimmäinen "fantasianimen" eli muunlaisen kuin tuotetta konkreettisesti kuvaavan nimen saanut suomalainen leipätuote. Reissumiehen mainonta on perustunut suomalaiskansalliseen kuvastoon ja miehekkääseen kulkijahahmoon, tarkoituksena korostaa leivän terveellisyyttä ja sopivuutta eväsleiväksi. Mainosmusiikkina käytettiin 1980-luvulla Bablon tekemää ja esittämää kappaletta "Reissumiestä vaisto vie", 1990-luvulla Veikko Samulin säveltämää, Aappo I. Piipon sanoittamaa ja Matti Eskon esittämää laulua "Reissumies".

2020-luvun taitteessa Reissumies herätti somekohuja muun muassa nimikoimalla pakkauksia tilapäisesti nimillä Remppamies, Hevimies ja Raksamies, käyttämällä eväsleivissä saksalaista lihaa suomalaisen sijasta ja pukemalla Reissumies-hahmonsa kasvoille koronaviruksesta muistuttavan kasvomaskin.

### Marraskuun 2021 kampanja

Marraskuussa 2021 Reissumies muutti leipäpussissa esiintyvän miehen kuvan kolmeksi erilaisiksi miesten kuviksi kuukauden ajaksi. Uudessa leipäpussissa on turkkilais-suomalainen transmies Dakota Robin, Kongossa syntynyt rap-artisti PastoriPike sekä jääkiekkopelaaja Marko Jantunen. Miehet edistävät työllään monimuotoisuuden hyväksymistä, jonka takia heidät valikoitiin kampanjan kasvoiksi. Päätöksen taustalla oli Fazerin teettämä kyselytutkimus, jonka mukaan melkein puolet suomalaisista miehistä kokee mieskuvan ahtaaksi.

Kampanja kuohutti sosiaalisessa mediassa ja muun muassa perussuomalaisten entinen puoluesihteeri Simo Grönroos, perussuomalaisten entinen kansanedustaja Reijo Tossavainen sekä Liike Nytin poliitikko ja televisiopersoona Jethro Rostedt kritisoivat päätöstä.

Lähteet
-------

1. 1 2 3 4 5  Miesten ihailema, naisten rakastama. Reissumies juhlisti 40-vuotista taivaltaan vuonna 2018. (Arkistoitu – Internet Archive) Oululainen-sivusto, Fazer. Viitattu 4.6.2021.
2. ↑  Reissumies leivotaan Lahdessa (Arkistoitu – Internet Archive), Oululainen. Viitattu 4.6.2021.
3. ↑  Oululainen Reissumies Kaura 4 kpl 275 g *oululainen.fi*.  Arkistoitu 4.6.2021. Viitattu 4.6.2021.
4. ↑  Milloin sämpylöitä alettiin syödä suomalaisissa ruokapöydissä? *Kysy kirjastonhoitajalta, Helsingin kaupunginkirjasto*.  12.4.2002. Viitattu 12.2.2022.
5. ↑  Sundell, Petra: Suomalaiset hamstraavat jopa 38 miljoonaa pakettia vuodessa – löytyykö sinunkin ostoskoristasi "Suomen suosituin"? *mtvuutiset.fi*.  12.9.2017. Viitattu 4.6.2021.
6. 1 2  Pape-Mustonen, Terhi: Miksi juuri Reissumiehen väliin halutaan tunkea ulkomaista lihaa? *Maaseudun Tulevaisuus* 5.6.2020. Viitattu 4.6.2021.
7. ↑  Pietiläinen, Jari: Hevari ja palomies saivat omat leivät – Pääseekö oma ammattisi pakettiin? Vantaan Sanomat 8.4.2016. Viitattu 4.6.2021.
8. ↑  Niiniaho, Emmi: Tutulta reissumieheltä löytyy nyt kasvomaski - "herättänyt paljon tunteita puolesta ja vastaan" *Iltalehti*.  9.10.2020. Viitattu 4.6.2021.
9. ↑  Himanen, Jari: Kuvat: Legendaarinen Reissumies muuttui täysin – tältä näyttävät uudet paketit *Iltalehti*.  3.11.2021. Viitattu 10.11.2021.
10. ↑  Kaskinen, Miikka: Ikonisen Reissumiehen muutos kuohuttaa Twitterissä – Jethro Rostedt läväytti asiasta tiukan mielipiteensä *Ilta-Sanomat*.  3.11.2021. Viitattu 10.11.2021.